CELEX: C2005/106/67
Language: sk
Date: 2005-04-30 00:00:00
Title: Vec T-66/05: Žaloba podaná dňa 17. februára 2005: Jörn Sack proti Komisii Európskych spoločenstiev

30.4.2005   
            
            
               SK
            
            
               Úradný vestník Európskej únie
            
            
               C 106/32
            
         Žaloba podaná dňa 17. februára 2005: Jörn Sack proti Komisii Európskych spoločenstiev
   (Vec T-66/05)
   (2005/C 106/67)
   Jazyk konania: nemčina
   Jörn Sack, bydliskom v Tervurene (Belgicko), v zastúpení: U. Lehmann-Brauns a D. Mahlo, Rechtsanwälte, podal 17. februára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil platové výmery týkajúce sa jeho platu za mesiace máj 2004 až február 2005 z dôvodu porušenia zásady rovnakého zaobchádzania a pri rešpektovaní tejto zásady stanovil jeho plat za tieto mesiace nanovo,
            
         
               —
            
            
               zrušil zamietavé rozhodnutie generálneho riaditeľa generálneho riaditeľstva pre administratívne záležitosti z 26.11.2004 o sťažnosti žalobcu z 21.6.2004,
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobca bol úradníkom Právneho servisu Komisie v platovej triede A*14. Na základe jeho osobitnej funkcie v Právnom servise požiadal, aby bol považovaný za súčasť strednej riadiacej úrovne a tým mu boli priznané príplatky stanovené v článkoch 44 ods. 2 a 46 ako aj v článku 7 ods. 4 prílohy XIII služobného poriadku.
   Na odôvodnenie svojej žaloby najskôr uvádza, že rozhodnutie, ktorým bola zamietnutá jeho sťažnosť, obsahuje z formálneho hľadiska právne vady, keďže, po prvé, bolo vyhotovené len v angličtine, hoci prvá sťažnosť žalobcu bola spísaná v nemčine, a po druhé, v rozpore s článkom 253 ES neobsahovalo stanovisko k jeho výlučne osobným tvrdeniam v sťažnosti.
   Navyše žalobca vytýka aj porušenie všeobecnej zásady rovnakého zaobchádzania pri hodnotení a zaradení jeho práce. Žalobca tvrdí, že jeho úlohy boli rovnocenné s úlohami vedúceho útvaru. Skutočnosť, že jeho nástupcovi boli príplatky udelené, predstavuje ďalšie porušenie zásady rovnakého zaobchádzania.